**PREDKLADACIA SPRÁVA**

Návrh zákona o poskytovaní informácií o technickom predpise a o prekážkach voľného pohybu tovaru a o zmene zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „návrh zákona“) predkladá predseda Úradu pre normalizáciu, metrológiu a skúšobníctvo Slovenskej republiky (ďalej len „úrad“) na základe úlohy C.1. uznesenia vlády Slovenskej republiky č. 496 z 2. novembra 2016 k návrhu zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.

V súčasnosti platný zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon č. 264/1999 Z. z.“) upravuje okrem oblasti poskytovania informácií o technickom predpise a o prekážkach voľného pohybu tovaru aj oblasť technickej normalizácie a oblasť posudzovania zhody, teda je rámcovým zákonom pre tri oblasti v pôsobnosti úradu, ktoré mu vyplývajú zo zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

Cieľom novej právnej úpravy je ustanoviť samostatný a komplexný legislatívny rámec plne pokrývajúci oblasť poskytovania informácií o technickom predpise a o prekážkach voľného pohybu tovaru, vychádzajúci z požiadaviek harmonizovanej európskej legislatívy a z požiadaviek aplikačnej praxe.

Návrh zákona zabezpečuje transpozíciu smernice Európskeho parlamentu a Rady (EÚ) č. 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie) (Ú. v. EÚ L 241, 17. 09. 2015) (ďalej len „smernica (EÚ) č. 2015/1535 “), ktorá je kodifikovaným znením pôvodnej smernice Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Ú. v. ES L 204, 21. 07. 1998). Samotné kodifikované znenie smernice nezavádza nové povinnosti, iba precizuje niektoré ustanovenia. Cieľom predloženia návrhu zákona je sprehľadnenie celého postupu vnútrokomunitárneho pripomienkového konania prostredníctvom definovania pojmov, práv a povinností úradu a zodpovedného orgánu pri vnútrokomunitárnom pripomienkovom konaní návrhu technického predpisu, ktoré vyplývajú z transpozície smernice (EÚ) č. 2015/1535.

V ďalších častiach návrhu zákona sú upravené práva a povinnosti úradu a zodpovedného orgánu pri oznamovaní návrhu technického predpisu na medzinárodnej úrovni podľa Dohody o technických prekážkach obchodu a Dohody o uplatňovaní sanitárnych a fytosanitárnych opatrení (oznámenie Ministerstva zahraničných vecí Slovenskej republiky č. 152/2000 Z. z.), práva a povinností úradu a ministerstva alebo ostatného ústredného orgánu štátnej správy pri poskytovaní informácií o technickom pravidle podľa nariadenia Európskeho parlamentu a Rady (ES) č. 764/2008 z 9. júla 2008, ktorým sa ustanovujú postupy týkajúce sa uplatňovania určitých vnútroštátnych technických pravidiel na výrobky, ktoré sú v súlade s právnymi predpismi uvedené na trh v inom členskom štáte a ktorým sa zrušuje rozhodnutie č. 3052/95/ES (Ú. v. EÚ L 218, 13.8.2008) a práva a povinností úradu a orgánu samosprávy pri poskytovaní informácií o prekážke voľného pohybu tovaru podľa nariadenia Rady (ES) č. 2679/98 zo 7. decembra 1998 o fungovaní vnútorného trhu vo vzťahu k voľnému pohybu tovaru medzi členskými štátmi (Mimoriadne vydanie Ú. v. EÚ, kap. 1/zv. 3).

Účinnosť návrhu zákona sa navrhuje od 1. apríla 2018.

Predložený návrh zákona nemá byť predmetom vnútrokomunitárneho pripomienkového konania.

Nie je dôvod nesprístupňovania návrhu zákona.

Návrh zákona bol v dňoch od 29. mája 2017 do 16. júna 2017 predmetom medzirezortného pripomienkového konania a na ďalšie prerokovanie sa predkladá bez rozporov.

Návrh zákona nemá vplyv na rozpočet verejnej správy, na zamestnanosť vo verejnej správe a financovanie, návrh nemá vplyv na podnikateľské prostredie, nemá sociálny vplyv, ani vplyv na životné prostredie, informatizáciu spoločnosti a na služby verejnej správy pre občana. Nakoľko predkladateľ neidentifikoval žiadne vplyvy návrhu zákona, nebol v súlade s bodom 7.1. Jednotnej metodiky na posudzovanie vybraných vplyvov predmetom predbežného pripomienkového konania.